b'\n_START_ARTICLE_\nFMEA\n_START_SECTION_\nAnal\xc3\xbc\xc3\xbcsi objekt ja kasutamine\n_START_PARAGRAPH_\nFMEA uurimisobjektiks v\xc3\xb5ib olla nii toode/teenus ise kui ka protsess, mille v\xc3\xa4ljund see toode/teenus on. Lihtsaimalt v\xc3\xa4ljendudes \xe2\x80\x93 anal\xc3\xbc\xc3\xbcsitakse, kas toode on kliendile vajalik ning kasutajas\xc3\xb5bralik ning kas tootja suudab talle seda stabiilselt pakkuda.  _NEWLINE_Veariskianal\xc3\xbc\xc3\xbcs tuleks l\xc3\xa4bi viia alati, kui on teada, et viga tootes (teenuses) v\xc3\xb5iks l\xc3\xb5ppkasutajale kahju tekitada. Anal\xc3\xbc\xc3\xbcsi kasutamine toote (teenuse) arendusts\xc3\xbcklis v\xc3\xb5imaldab vigu prognoosida ja ennetada v\xc3\xb5i tuvastatud probleemid toote (teenuse) disainimise k\xc3\xa4igus k\xc3\xb5rvaldada, mis omakorda v\xc3\xb5imaldab suurendada toote usaldusv\xc3\xa4\xc3\xa4rsust, anda parema kvaliteedi, k\xc3\xb5rgema turvalisuse ja suurendada klientide rahulolu ja v\xc3\xa4hendada kulusid. Anal\xc3\xbc\xc3\xbcsi terminoloogia, eesm\xc3\xa4rk ja muud detailid varieeruvad (disaini FMEA, s\xc3\xbcsteemi FMEA, toote FMEA, protsessi FMEA jne), kuid metodoloogia on sarnane. _NEWLINE_Veariskianal\xc3\xbc\xc3\xbcsi k\xc3\xa4igus kogutud teavet saab kasutada s\xc3\xbcsteemide hoolduskavade koostamisel ja optimeerimisel ja muude kvaliteedikontrolli meetmete rakendamisel. Teave on v\xc3\xa4\xc3\xa4rtuslik sisend tootearenduses ja disainerite koolitamisel.\n_START_SECTION_\nAjalugu\n_START_PARAGRAPH_\nFMEA t\xc3\xb6\xc3\xb6tati algselt v\xc3\xa4lja Ameerika \xc3\x9chendriikide relvaj\xc3\xb5udude tarbeks. Standard MIL-P-1629, mis originaalis kandis pealkirja Procedures for Performing a Failure Mode, Effects and Criticality Analysis (t\xc3\xb5rgete liigi, m\xc3\xb5ju ja kriitilisuse anal\xc3\xbc\xc3\xbcsi l\xc3\xa4biviimise kord), on dateeritud 9. novembril 1949. Selle abil oli v\xc3\xb5imalik tuvastada s\xc3\xbcsteemi ja seadmete t\xc3\xb5rked ning hinnata vigade m\xc3\xb5ju usaldusv\xc3\xa4\xc3\xa4rsust. T\xc3\xb5rked liigitati vastavalt sellele, kui oluline oli nende m\xc3\xb5ju missiooni kordaminekule ja personali/varustus (ingl. personnel/equipment) ohutusele. Kasutatud termin "personal/varustus" on standardi MIL-STD-1629 m\xc3\xb5istes arusaam, et t\xc3\xb6\xc3\xb6tajad ja f\xc3\xbc\xc3\xbcsiline varustus on omavahel asendatavad, kuid see ei kehti t\xc3\xa4nap\xc3\xa4evases tarbekaupade tootmise kontekstis. Tarbekaupade tootjatel on erinevad prioriteedid, sealhulgas klientide rahulolu ja ohutus, seet\xc3\xb5ttu on FMEA olemus v\xc3\xb5rreldes MIL-P-1629 standardiga ajas muutunud._NEWLINE_Veariskianal\xc3\xbc\xc3\xbcsi ja selle aruandlusformaadi kohta on avaldatud mitmeid standardeid ja juhendeid, n\xc3\xa4iteks  SAE J1739, AIAG FMEA-4 ja MIL-STD-1629A. Lisaks on paljudes t\xc3\xb6\xc3\xb6stusharudes ja ettev\xc3\xb5tetes t\xc3\xb6\xc3\xb6tatud v\xc3\xa4lja protseduurireeglid oma toodete, teenuste ja protsesside erin\xc3\xb5uete ja kvaliteedi kontrollimiseks.'